Broj: 711-I-265-M-150-21/22-03-21

Zagreb, 03. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Stipe Ursića, općinskog načelnika Općine Brela**,za davanjem mišljenja Povjerenstva**,** na 150. sjednici, održanoj 03. prosinca 2021.g., donosi sljedeće:

**MIŠLJENJE**

**Nema zapreke u smislu odredbi ZSSI-a, da dužnosnik Stipe Ursić, općinski načelnik Općine Brela, za izgradnju svoje obiteljske kuće angažira izvođača i nadzornog inženjera po svom izboru, uključujući i one koji su bili u poslovnim odnosima s Općinom Brela, s time da vodi računa da navedeni radovi budu pravodobno plaćeni po tržišnoj cijeni, kako bi se otklonila svaka sumnja da je položaj dužnosnika na bilo koji način iskoristio radi ostvarivanja svojih privatnih interesa.**

Obrazloženje

Zahtjev za davanjem mišljenja Povjerenstva podnio je dužnosnik Stipe Ursić, općinski načelnik Općine Brela. Zahtjev je zaprimljen dana 24. studenog 2021.g., pod poslovnim brojem: 711-U-5602-M-150/21-01-5 te je povodom istog otvoren predmet broj: M-150/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Stipe Ursić obnaša dužnost općinskog načelnika Općine Brela od 21. svibnja 2021.g. te da je istu dužnost obnašao i u mandatima 2013.-2017. i 2017.-2021, stoga je dužnosnik Stipe Ursić povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako obnaša dužnost općinskog načelnika Općine Brela i da sa suprugom u skorijoj budućnosti planira izgradnju obiteljske kuće te traži mišljenje s kojim izvođačima može, odnosno ne može surađivati vezano za izgradnju obiteljske kuće, a s obzirom da je veliki broj izvođača surađivao s Općinom Brela tijekom njegovog obnašanja dužnosti kroz tri mandata.

Također dužnosnik traži mišljenje, može li kao građevinskog inženjera na izgradnji njegove obiteljske kuće, angažirati osobu koja je već u nekoliko navrata vršila građevinski nadzor za Općinu Brela.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Članak 6. stavak 4. ZSSI-a propisuje da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Povjerenstvo ističe kako odredbe ZSSI-a same po sebi ne ograničavaju dužnosnike u pogledu situacija kada dužnosnici u privatnom poslovnom odnosu angažiraju isti poslovni subjekt koji je prethodno bio u poslovnom odnosu s tijelom javne vlasti u kojem dužnosnik obnaša javnu dužnost te da nema zapreke da općinski načelnik Općine Brela, za izgradnju svoje obiteljske kuće, angažira izvođača i nadzornog inženjera po svom izboru, uključujući i one koji su bili u poslovnim odnosima s Općinom Brela.

Međutim, u svrhu očuvanja osobne vjerodostojnosti kao i povjerenja građana da dužnosnik nije koristio obnašanje javne dužnosti kako bi za sebe postigao osobni probitak, bilo bi uputno da dužnosnik vodi računa da uredno podmiri sve ispostavljene račune te da isti budu plaćeni po tržišnoj cijeni, čime se ujedno prevenira situacija u kojoj bi izvedeni radovi mogli stvoriti kod dužnosnika odnos ovisnosti ili obveze, odnosno bilo kakvu interesnu povezanost, prema izvođaču.

S obzirom na sve navedeno, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Stipe Ursić, elektroničkom dostavom

2. Objava na internetskoj stranici Povjerenstva

3. Pismohrana